รู้จัก Charlie Munger คู่หูคนสำคัญของ Warren Buffett
เรื่องราวของคุณ Charlie Munger น่าสนใจอย่างไร ? ลงทุนแมนจะเล่าให้ฟัง
13 ม.ค. 2565

รู้จัก Charlie Munger คู่หูคนสำคัญของ Warren Buffett /โดย ลงทุนแมน
เมื่อพูดถึงนักลงทุนระดับโลก หลายคนน่าจะคุ้นเคยกับชื่อของคุณ “Warren Buffett” แห่ง “Berkshire Hathaway” 
 
ซึ่งคุณ Warren Buffett กลายเป็นนักลงทุนต้นแบบด้านการลงทุนแบบเน้นคุณค่า จากการที่ลงทุนในตลาดหุ้นมาอย่างยาวนานหลายทศวรรษ และสามารถสร้างผลตอบแทนที่ยอดเยี่ยม
 
และรู้ไหมว่า เบื้องหลังความสำเร็จของคุณ Warren Buffett ส่วนหนึ่งก็มาจากเพื่อนคู่หูของเขา คุณ “Charlie Munger” ซึ่งเป็นรองประธานบริหารและเป็นผู้ร่วมสร้าง Berkshire Hathaway ให้กลายเป็นอาณาจักรที่ยิ่งใหญ่ในทุกวันนี้ 
 
แล้วเรื่องราวของคุณ Charlie Munger น่าสนใจอย่างไร ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
คุณ Charlie Munger เกิดเมื่อ 1 มกราคม 1924 ที่เมือง Omaha รัฐ Nebraska บ้านเกิดเดียวกับคุณ Warren Buffett
ในสมัยวัยรุ่น เขาได้ทำงานที่ร้านขายของชำ ของคุณปู่ของคุณ Warren Buffett ซึ่งเป็นงานที่หนัก แต่ในอีกมุมหนึ่งก็ทำให้เขาได้เรียนรู้เกี่ยวกับการทำธุรกิจ
ปี 1941 หลังจากจบการศึกษาระดับมัธยม คุณ Charlie Munger ได้เข้าศึกษาต่อระดับปริญญาตรีที่ University of Michigan ในสาขาคณิตศาสตร์
ต่อมาปี 1943 สงครามโลกครั้งที่ 2 ก็เกิดขึ้น เขาจำเป็นต้องพักการเรียนไว้ก่อน 
เนื่องจากถูกเกณฑ์ไปเป็นทหารในกองทัพ ตำแหน่งนักอุตุนิยมวิทยา ในรัฐ Alaska
หลังจากสงครามจบ คุณ Charlie Munger ตัดสินใจเปลี่ยนสายไปเรียนที่ Harvard Law School 
ในสาขากฎหมาย และจบปริญญาตรีด้วยเกียรตินิยมอีกด้วย
ในปี 1949 เขาย้ายไปทำงานเป็นนักกฎหมายที่บริษัท Wright & Garrett ในรัฐ California
จุดเปลี่ยนสำคัญคือ ปี 1959 คุณ Charlie Munger ได้กลับมาที่เมือง Omaha และมีโอกาสรู้จักกับคุณ Warren Buffett เป็นครั้งแรกผ่านทางเพื่อนของทั้งคู่
ซึ่งการพบกันครั้งนั้น ทั้งคู่ต่างก็ประทับใจกันและกัน รู้สึกอีกฝ่ายมีบางอย่างคล้ายคลึงกับตนเอง
คุณ Warren Buffett ได้ให้คำแนะนำคุณ Charlie Munger เกี่ยวกับการลงทุนว่าสามารถทำเงินได้เป็นจำนวนมาก ซึ่งหลังจากการพบกันครั้งนั้น ทั้งคู่ก็ยังติดต่อกันอยู่เรื่อยมา
ต้องถือว่าคำแนะนำของคุณ Warren Buffett ครั้งนั้น มีส่วนที่ทำให้คุณ Charlie Munger 
เปลี่ยนอาชีพจากนักกฎหมาย เป็น “นักลงทุน” เต็มตัวในเวลาต่อมา
ปี 1962 คุณ Charlie Munger ได้หันมาเน้นการลงทุนอย่างเต็มตัว 
โดยการก่อตั้งห้างหุ้นส่วนสำหรับการลงทุนขึ้น
ซึ่งผลงานการลงทุนของคุณ Charlie Munger จัดว่าเข้าขั้นยอดเยี่ยม 
โดยในปี 1962-1975 เขาสามารถสร้างผลตอบแทนเฉลี่ยถึง 24.3% ต่อปี 
ในขณะที่ Dow Jones ให้ผลตอบแทนเฉลี่ย 6.4% ต่อปี
จนปี 1978 คุณ Warren Buffett ได้ชวนคุณ Charlie Munger มารับตำแหน่งรองประธาน Berkshire Hathaway
ถึงแม้ว่า ทั้งคู่จะมีบุคลิกที่ต่างกันก็ตาม คุณ Charlie Munger มีบุคลิกที่โผงผาง พูดจาตรงไปตรงมา ในขณะที่คุณ Warren Buffett มีบุคลิกที่ดูสุภาพกว่า
แต่เมื่อทั้งคู่ได้ร่วมงานกัน กลับกลายเป็นส่วนผสมที่ลงตัว ทำงานอย่างรู้ใจกัน นำมาซึ่งการตัดสินใจเกี่ยวกับการลงทุนอย่างเฉียบคม
ที่น่าสนใจคือ คุณ Charlie Munger ได้เข้ามา “เปิดมุมมองการลงทุน” ให้กับคุณ Warren Buffett
เดิมที คุณ Warren Buffett ยึดหลักการลงทุนของอาจารย์ของเขา คุณ “Benjamin Graham” ที่เน้นไปทางตัวเลขในงบการเงิน ลงทุนบริษัทที่ราคาถูก ต่ำกว่ามูลค่าที่แท้จริงเป็นหลัก มีคุณภาพบริษัทกลาง ๆ
แต่หลังจากที่คุณ Charlie Munger ได้แนะนำคุณ Warren Buffett เกี่ยวกับการลงทุนที่ให้ความสำคัญกับ 
“คุณภาพ” ของบริษัทมากขึ้น เช่น ความได้เปรียบในการแข่งขัน ความภักดีในตราสินค้า ซึ่งแนวทางนี้เป็นแนวทางของคุณ “Philip Fisher” นักลงทุนระดับตำนานอีกหนึ่งคน
คุณ Warren Buffett เอง ก็ได้นำแนวทางการลงทุนที่คุณ Charlie Munger แนะนำไปประยุกต์ใช้ 
โดยหันไปลงทุนในบริษัทที่มีคุณภาพยอดเยี่ยม แต่ยอมจ่ายในราคาที่สมเหตุสมผลมากขึ้น
ซึ่งคุณ Warren Buffett ก็ยอมรับว่า การผสมผสานทั้งสองแนวทางการลงทุนเข้าด้วยกัน มีส่วนที่ทำให้เขาไม่พลาดโอกาสการลงทุนในบริษัทดี ๆ มากมาย เช่น Coca-Cola, See’s Candies และ P&G
โดยการลงทุนในบริษัทเหล่านี้ ก็เป็นการลงทุนที่ประสบความสำเร็จอย่างมาก และสร้างผลตอบแทนมหาศาลให้กับคุณ Warren Buffett ในเวลาต่อมา
ถึงตรงนี้ เราก็คงปฏิเสธไม่ได้เลยว่าความยิ่งใหญ่ของ Berkshire Hathaway 
เกิดขึ้นจากส่วนผสมที่ลงตัวของทั้งคุณ Warren Buffett และคุณ Charlie Munger
ซึ่งเราก็สามารถนำไอเดียนี้ไปปรับใช้กับตัวเองได้เช่นกัน
เพราะไม่ว่าเราจะทำธุรกิจ หรือลงทุนในอะไรก็ตาม การที่มีเพื่อน “คู่คิด” 
ที่คอยให้คำปรึกษา คอยแชร์ความรู้ ข่าวสาร ชี้แนะ ตักเตือน และเติมพลังให้กัน 
มันก็อาจจะทำให้เรามีมุมมองที่กว้างขึ้นกว่าเดิม และอาจจะช่วยให้เรา
มองเห็นข้อบกพร่องของตนเอง ที่เราไม่เคยเห็นมันมาก่อน ก็เป็นได้..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
-Charlie Munger's Daily Journal nearly doubles stake in China's Alibaba (
)